Arkliavagio duktė

„Arkliavagio duktė“ – 1981 m. Lietuvos kino studijoje A. Vienuolio memuarinių apsakymų „Pavainikė“, „Arkliavagio duktė“ ir „Astronomas Šmukštaras“ motyvais sukurtas meninis filmas, vaizduojantis XIX a. pabaigos lietuvišką kaimą. Socialinė drama. Filmo trukmė – 80 min.

 Apie filmą 
Ramaus psichologinio kino gerbėjams skirtas filmas, savo laiku jis buvo ir nemažai kritikuotas. Filmas lietuviškai vangus, kupinas kruopščiai atrinktos buities, pasakoja apie paprastus kaimo žmonių rūpesčius ir amžinus jų jausmus.Apie filmą 

 Siužetas 
Filme pasakojama liūdna lietuvių valstiečio Kazimiero šeimos istorija, tipiška caro laikų Lietuvos kaimui. Meilė, paprastučiai šeimyniniai džiaugsmai pradžioje ir dramatiškas finalas – toks pagrindinių herojų kelias. Filmo veiksmas sukasi apie nelaimingai susiklosčiusį Kazimiero ir Kamilės Pečiūrų gyvenimą. Kol Kazimieras tarnauja kariuomenėje, Kamilė suartėja su jo broliu Benedoku, jiems gimsta duktė. Ar sugebės iš kariuomenės grįžęs Kazimieras atleisti žmonai ir broliui? Ar priims pavainikę dukterį lyg savo?

 Kūrybinė grupė 
 Scenarijaus autoriai – Petras Dirgėla, Rimantas Šavelis;
 Režisierius – Algimantas Puipa;
 Kompozitorius – Algirdas Martinaitis;
 Operatorius statytojas – Aloyzas Jančoras;
 Dailininkė – Filomena Linčiūtė-Vaitiekūnienė;
 Kostiumų dailininkė – Viktorija Bimbaitė.

 Vaidina 
 Nijolė Oželytė – Kamilė;
 Liubomiras Laucevičius – Kazimieras Pečiūra;
 Mindaugas Capas – Benedokas, jo įbrolis;
 Vytautas Paukštė – Navikas;
 Juozas Jaruševičius – Augustinas;
 Ona Knapkytė – Augustinienė;
 Valdas Jatautis – daktaras;
 Jonas Pakulis, Feliksas Einas, Gediminas Pranckūnas, Sigitas Račkys, Vladas Sipaitis, Vilhelmas Vaičekauskas, Adolfas Večerskis.

 Apdovanojimai 
 1982 m. – XV sąjunginio kino festivalio Taline prizas ir diplomas „už geriausią nacionalinės literatūros klasikinio kūrinio įkūnijimą ekrane“; diplomas aktorei N. Oželytei.

 Šaltiniai 

 Nuorodos 
 Filmo aprašymas

Kategorija:1981 filmai
Arkliavagio duktė
Kategorija:Dramos